สังคมข่าวหุ้น
* ตลาดใกล้เข้าสู่ภาวะหมี
17 ก.ค. 2561

เกียรติก้อง ว่องไวยากร
* ตลาดใกล้เข้าสู่ภาวะหมี
* วอลุ่มซื้อขายหุ้นไทยนับวันก็ยิ่งเบาบางลง จนใจหาย ต่างฝ่ายต่างหมดแรง ทั้งฝ่ายขาย (ต่างชาติ) และฝ่ายซื้อ (กองทุนและรายย่อย) แม้แต่ “มาร์ค โมเบียส” ประธานเทมเพิลตัน ดัชนี MSCI ตลาดเกิดใหม่ รวมทั้งไทยอาจลดลงอีก 10% จากขณะนี้จนถึงสิ้นปี ขณะที่ดัชนีได้ลงมาแล้ว 16% จากระดับสูงสุดของปี ซึ่งหากดัชนีลงไปถึง 20% จะถือว่า “ตลาดเข้าสู่ภาวะหมี” เนื่องจากปัญหาสารพัด ทั้งจากสงครามการค้าสหรัฐฯ กับจีน และเฟดขึ้นดอกเบี้ย งานนี้ก็เลยต้องมาตั้งสติกันว่าจะไปรับมีดดี หรือ รอให้ทุกอย่างคลี่คลายก่อนดี ก็คงเป็นการตัดสินใจที่ค่อนข้างยาก แต่ถ้าเก็บหุ้นพื้นฐานดีมีปันผล ก็ไม่เสียหายอะไร ระหว่างที่รอก็มีปันผลกินดีกว่าไปฝากเงินเป็นไหน ๆ จริงมั๊ย ก็มีให้เลือกทั้งกองทุนโครงสร้างพื้นฐาน และหุ้นกลุ่มแบงก์บางตัวให้เลือกในราคาย่อมเยาว์ตอนนี้
* KTC บอกแล้วว่าเฮียระเฑียร ศรีมงคล ประธานเจ้าหน้าที่บริหารบัตรกรุงไทย ของจริง หักปากกาเซียนกันมามากแล้ว หลังจากนักวิเคราะห์คาดการณ์ว่างบ Q2 ของบัตรกรุงไทยจะแผ่ว หุ้นก็ถูกทุบรูดติดฟลอร์ แต่พองบออกมาจริง งานนี้ต้องรีบกลับมาซื้อคืนแทบไม่ทัน โบรกฯ ต้องรีบกลับลำแทบไม่ทัน เพราะงบดีกว่าคาดทำนิวไฮ 1.3 พันล้านบาท โตมากกว่าไตรมาสหนึ่งอีก 66% ถ้าแบบนี้ก็น่าจะกลับไปยืนราคาเดิมที่รูดลงมาได้ไม่ยาก และยังมีโอกาสไปทดสอบแนวต้านใหม่ แถว 36 บาท ตราบใดบัตรรูดปรื๊ดยังใช้กันสนั่นทุ่งแบบนี้
* TISCO ของเฮียปลิว ก็เป็นอีกตัว ที่ถูกแรงเทขายออกมา เพราะกลัวหนี้เสียเอสเอ็มอีรายใหญ่ที่โผล่ขึ้นมา แต่เกจิก็มองว่าจะกระทบเพียงระยะสั้นเท่านั้น ไม่ใช่เรื่องใหญ่โตอะไร เพราะผลการดำเนินงานโดยรวมก็ยังเติบโตดี มีกำไรสุทธิ 1.7 พันล้านบาท โตกว่า 14% การตั้งสำรองก็สูงเพียงพอรับกับมาตรฐานบัญชีใหม่ ขณะที่เงินปันผลสูงกว่า 6% อย่างต่อเนื่อง จังหวะที่ราคาปรับตัวลดลงมาจึงเป็นโอกาสที่จะเข้าทยอยซื้อ
* งบแบงก์ใหญ่จะเริ่มทยอยประกาศในอีก 1-2 วันนี้ ตัวที่น่าติดตามคงเป็น BBL ของเสี่ยโทนี่ ที่มองกันว่าจะเติบโตเหนือกว่าแบงก์ใหญ่รายอื่น แต่ตัวที่จะมาเป็นม้ามืด คงหนีไม่พ้น SCB ที่จะประชุมบอร์ดกันวันที่ 19 ก.ค.นี้ ก่อนประกาศผลประกอบการไตรมาส 2 ที่นักวิเคราะห์คาดกันว่าจะแย่ อาจมีเซอร์ไพรส์ ไม่แย่อย่างที่คิดก็ได้ ลองมาลุ้นกันดู ตอนนี้ราคาก็ลงมาให้เก็บแล้ว ใครเป็นเสือปืนไวอาจมีกำไรติดมือกลับบ้าน
* ACAP แอบขึ้นอย่างต่อเนื่อง มากว่า 30-40% แล้ว ถ้าไม่มีอะไรดีคงไม่มีใครเข้ามาเก็บหุ้นขนาดนี้ คงต้องรอดูว่า สุกัญญา สุขเจริญไกรศรี ประธานเจ้าหน้าที่บริหาร บริษัท เอเชีย แคปปิตอล กรุ๊ป จะประกาศข่าวดีอะไรออกมา ถ้าเป็นงบ Q2 ก็เป็นไปได้ หรือ จะเป็นดีลใหญ่ที่กำลังจะออกมา ราคาตอนนี้ก็ถือว่ายังไม่สูงมากนัก เพราะที่ผ่านมาลดลงมาโดยตลอด ถึงเวลาซื้อหุ้นคืนกันแล้วยัง
* TTCL-W1 ขึ้นกระฉูด ดันหุ้นแม่ TTCL วิ่งไปด้วย นักวิเคราะห์ให้ราคาวอร์แรนต์ตัวนี้สูงถึง 2.72-3.0 บาท เมื่อราคาหุ้น TTCL 7.70-8.20 บาท กลายเป็นหุ้นที่มาสร้างสีสันให้ตลาดตอนนี้ วอลุ่มก็เพิ่มขึ้นเรื่อย ๆ ราคาใช้สิทธิสูงถึง 18 บาท TTCL-W1 จำนวนที่ออก 112 ล้านหน่วย จัดสรรให้แก่ผู้ถือหุ้นเดิมในอัตราส่วน 5 หุ้นเดิม : 1 หลักทรัพย์แปลงสภาพ อัตราใช้สิทธิ 1 ต่อ 1 ที่ราคา 18.0 บาท อายุ 3 ปี ก็น่าจะผลักดันให้หุ้นแม่ขึ้นไปยืนแถว ๆ นั้นได้ไม่ยาก แต่ก็ขึ้นอยู่กับว่าเฮียกอบชัย ธนสุกาญจน์ รองประธานเจ้าหน้าที่บริหารและ ผู้บริหารสายงานการเงินและบัญชี บริษัท ทีทีซีแอล จะไปดีลงานใหญ่ได้มากแค่ไหน ผลประกอบการจะพลิกกลับมาดีวันดีคืนได้หรือเปล่าด้วยนะ
* เนื่องในโอกาส วันคล้ายวันพระราชสมภพ สมเด็จพระเจ้าอยู่หัวมหาวชิราลงกรณ บดินทรเทพยวรางกูร ในวันที่ 28 ก.ค.ที่จะถึงนี้ ธานินทร์ พานิชชีวะ กก.ผจก.บมจ.ทางยกระดับดอนเมือง เตรียมทีมจัดกิจกรรมขอบคุณผู้ใช้ทางฯ ในโอกาสอันเป็นมหามงคลนี้ ด้วยการมอบผลิตภัณฑ์เครื่องดื่มที่ดีต่อสุขภาพ ไฮโปรตีน ทิปโก้ บีท ในวันที่ 26 ก.ค.นี้ โดยจะเริ่มตั้งแต่เวลา 07.00-09.00 น. ณ ด่านดินแดง และ เวลา 17.00-19.00 น. ณ ด่านอนุสรณ์